《烧畬歌》
清代·成鹫

野人赤脚走官道，踏上盐田看监灶。灶丁烧畬不煮海，万井寒烟风浩浩。

道旁老翁知是谁，手拨畬灰归去迟。相逢举手相劳问，自言生长升平时。

寒乡旧是煮盐户，出门咫尺无旷土。自从斥卤变桑田，丁男始识农与圃。

盐场作田田有租，场中无盐仍追呼。一田二税互逼迫，十年两役纷支吾。

荒年百室如悬磬，年丰谷贱为农病。县主场官交索租，孤儿寡妇罢奔命。

今冬尽室输官仓，明年枵腹春耕忙。新丝卖尽又新谷，空拳无计完秋粮。

城中富人巧生殖，九分出钱十取息。娇儿稚女相随来，薄暮得钱朝雇役。

得钱未煖便纳官，归来入室摧心肝。人生恩爱岂不重，践土食毛良独难。

田家耕田食贵米，盐户无盐啖清水。可怜半死白头翁，回首升平如梦里。

烧畬煮灰灰作盐，持盐易米堪养廉。殷勤致语道旁客，蓼虫习苦不知甜。

我闻老翁呜咽语，咄嗟涕泣零如雨。九重天高唤不闻，老翁老翁徒自苦。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。